《寿杨和父》
宋代·真德秀

迅雷地中藏，当此冱寒日。积阴排层空，初阳露微茁。

而曰天地心，于此见机括。良犹势方升，犹木吐牙蘖。

培壅勿使伤，怒长焉可遏。此理之在人，善端实初发。

荧荧火将燃，涓涓泉欲达。吁嗟道心微，物欲易攻夺。

差之一毫芒，相去舜与桀。要须二者间，明辨与精察。

见义勇必为，欻如矢之决。去恶凛勿疑，剨如刃之割。

坐令人伪消，但觉天机活。四时无非春，八荒皆在闼。

喜君生兹辰，聊为演此法。愿祝君寿长，勿嫌吾诗拙。

作者简介：真德秀（1178年10月27日－1235年5月20日），本姓慎，因避孝宗讳改姓真。始字实夫，后更字景元，又更为希元，号西山。福建路建宁府浦城县（今福建省浦城县仙阳镇）人 。南宋后期理学家、大臣，学者称其为“西山先生”。有《真文忠公集》都传世。